《屠牛叹呈张中柱学士》
清代·丁耀亢

燕市西番旧羌落，屠杀天生自安乐。都城用牛不计万，远近群安就束缚。

撑拄蹄角侧不起，努张血力睛犹烁。钦刃一哮微带声，中节砉然遂解膊。

庖丁见惯谈笑轻，一瞬十牛如振萚。众牛旁立相待死，毛角濈濈神自若。

胔肪同登大俎盘，皮骨群分百匠错。死犹济物不辞用，生本利人代耕作。

虎豹凶残出于柙，劳生尽力填溪壑。功罪报施已不仁，造物何尝分厚薄。

东风春草年年生，老牛死尽犊还耕。

作者简介：清山东诸城人，字西生，号野鹤。顺治间由贡生官至惠安知县。能诗，晚游京师，与王铎等人相唱和。有《丁野鹤诗钞》、《赤松游》、《表忠记》等。